Bergen (NTB): Justisminister Knut Storberget (Ap) vil ikke si hva han mener om PSTs håndtering av informasjon om Anders Behring Breivik og terroraksjonen Global Shield. En samlet opposisjon på Stortinget kritiserte justisministeren onsdag for at han ikke har sørget for at Politiets sikkerhetstjeneste (PST) har gitt presis informasjon til offentligheten om et notat om den internasjonale toll- og politiaksjonen Global Shield som PST sendte til Justisdepartementet 28. juli – seks dager etter terrorangrepet. Justisministeren sier som et svar på kritikken fra opposisjonen at Stortinget skal få all den informasjon Stortinget ønsker, men ønsker ikke å kritisere PST for å ikke ha orientert offentligheten om den egentlige årsaken til at den terrorsiktede 32-åringen havnet på deres liste, skriver Bergens Tidende. – Jeg vil være varsom med å kommentere det, før jeg har sett evalueringen til PST og vurderingen til 22. juli-kommisjonen.